Federico Valverde

Santiago Federico Valverde Dipetta (s. 22. heinäkuuta 1998 Montevideo) on uruguaylainen jalkapalloilija. Hän edustaa La Ligassa pelaavaa Real Madridia. Valverde on pelipaikaltaan keskikenttäpelaaja.

Valverde siirtyi Peñarolista Real Madridiin toukokuussa 2015 viiden miljoonan euron siirtosummalla. Hänet lainattiin välittömästi takaisin yhden vuoden ajaksi. Hän pelasi kauden 2017–2018 lainalla Deportivo La Coruñassa mutta on sittemmin vakiinnuttanut paikkansa Real Madridin joukkueessa. Hän pelasi 11 ottelua kaudella 2021–2022 Real Madridin voittamassa Mestarien liigassa ja syötti loppuottelun ainoan maalin. Hän voitti Espanjan liigamestaruuden vuosina 2020 ja 2022.

Valverde pelasi vuonna 2017 alle 20-vuotiaiden MM-kilpailuissa, joissa Uruguay sijoittui neljänneksi. Hän pelasi avauskokoonpanossa joukkueensa kaikki seitsemän ottelua. Hän teki puolivälierässä Portugalia vastaan 2–2-tasoitusmaalin ja otteun ratkaisseessa rangaistuspotkukilpailussa maalin joukkueensa ensimmäisenä laukojana.

Valverde pelasi Uruguayn A-maajoukkueessa ensimmäisen kerran syyskuussa 2017 MM-karsintaottelussa Paraguayta vastaan. Hän pelasi vuosien 2019 ja 2021 Copa Américassa. Hän pelasi MM-kilpailuissa 2022 täydet minuutit joukkueensa kaikissa kolmessa ottelussa. Hän on pelannut vuoden 2022 loppuun mennessä 47 A-maaottelua, joissa hän on ollut 39 kertaa avauskokoonpanossa. Hän on tehnyt näissä maaotteluissaan neljä maalia: syyskuussa 2017 ensimmäisessä maaottelussaan Paraguayta vastaan, kesäkuussa 2019 ystävyysottelussa Panamaa vastaan, syyskuussa 2021 MM-karsintaottelussa Boliviaa vastaan ja maaliskuussa 2022 MM-karsintaottelussa Chileä vastaan.

Lähteet 

Uruguaylaiset jalkapalloilijat
Vuonna 1998 syntyneet
Elävät henkilöt